Formandsberetning.

Da jeg overtog hvervet som formand for foreningen d. 23. august 2020 kan jeg naturligvis kun berette om foreningens virke fra denne dato og ikke for hele året.

Vi har i bestyrelsen afholdt 3 bestyrelsesmøder, hvoraf det ene foregik elektronisk, lidt besværligt men alligevel et udmærket møde. Vi håber ikke det bliver nødvendigt igen.

Vi har konstitueret og arbejdet i bestyrelsen som, Næstformand Tonni Hansen, Sekretær Per Dynes Jørgensen, Bestyrelsesmedlem Inga Albrechtsen.

Vi har i lang tid haft et udestående med pumpelauget om en uheldig tilslutning til deres brønd, og det går jo ikke, så dette er der taget hånd om og vi har fået indhentet nogle tilbud til udførelse af faskine og flytning af rør, bestyrelsen har accepteret et af disse tilbud, og arbejdet vil blive udført hurtigst muligt.

INDSKUDT

Jeg har efterfølgende stoppet arbejdet, da der er tvivl om brøndvandet løber i pumpelauget brønd, vi undersøger sagen når vi har fornødent udstyr.

--------

Jeg vil endnu engang påpege, at pumpelauget beder alle om at være forsigtig, allerhelst undgå beplantning af birketræer.

Fra fællesudvalget, skal vi bede alle om en ekstraindsats mod rotteplagen, den eskalerer, så undgå at lave foderpladser til vildtlevende fugle og dyr.

Yderlig kan vi fra fællesudvalget, kun fortælle, at de presser på i kommunen for at få vedtaget lokalplanen, for Enø.

For vores egen forening, har vi fået klippet hækken og samlet afklip sammen på en arbejdsdag i september.

Efter en god dialog med El firmaet Insta, er det nu lykkedes at få strøm i skuret for en overkommelig pris og noget egenarbejde, med nedlægning af kabel, som foregik på den anden arbejdsdag afholdt i Marts måned, hvor vi også fik etableret et større område af fliser ved molokkerne, beskåret en hel del træer, og fældet nogle stykker. Alt træ er blevet knust på stedet, til formuldning i stedet for at køre det på genbrugsstation, og så var det for øvrigt også billigere. I forbindelse med arbejdsdag, henviser jeg i øvrigt til den tidligere Formand, Flemming Jensen og hans bestyrelsens beretning for 2019-20. Deri er der berettet overvejelser angående betaling for ikke-deltagelse på arbejdsdage, men i virkelighed, ”at der er behov for penge til materiale fornyelse”, på et eller andet tidspunkt. Den situation står vi stadig i, og det har ført til et forslag om en fond til materiale fornyelse som set på dagsordenen. I den fond, deltager alle 154 grundejere. Betaling for udeblivelse på arbejdsdag(e) kan blive et større kasserer arbejde, så derfor henstiller bestyrelsen, ikke kun til at man stemmer ja til forslaget, men også, at man har så meget samfundssind, at man giver en hånd med til fællesskabet.

Hvis nogen af jer kender den uheldige bilist, der kørte skiltet ned ved indkørslen til Cypresvænget, så hører jeg gerne om adressen, for det var ikke helt billigt at reetablere dette skilt.